Aan My is alle mag gegee in die hemel en op die aarde. Dit is nie Jesus se sterfbedwoorde nie. Op daardie tydstip het sy dood al agter die rug gelê. Ja, die Satan het die mense aangevuur om met spykers aan die kruis klaar te speel met die Seun van God. Jesus se woorde was nie die desperate eindpoging van ’n verslae en verslane mens om ’n paar bittereinders oor te haal om hom te help om ’n verlore stryd te voer nie. Op die tydstip waarop Hy hierdie woorde gesê het, het Hy reeds uit die dood opgestaan.
As Koning was Jesus in die brandpunt van die stryd betrokke. Hy het die littekens daarvan aan sy hande, sy kop en in sy sy gedra. Hy het persoonlik die oorwinning oor die dood, die sonde en die Satan behaal.
Hy het op die punt gestaan om in die hemel opgeneem te word. Hy sou gaan om die troon aan die regterhand van God die Vader bestyg. Daarvandaan regeer Hy.
Sy laaste woorde hier op aarde is dus die berekende en betekenisvolle woorde van die Oorwinnaar. In sy afskeidswoorde hoor ons vier maal die woord al: Dit gaan om al die mag, al die nasies, alles wat Hy beveel het en al die dae. Daar is niks wat buite Jesus se heerskappy as Koning bestaan nie. As Koning het Hy altyd alles en almal in sy hand.
Jesus se woorde is die bevel van die Koning wat sy leer opdrag gee om die finale opruimingswerk na die beslissende veldslag te doen. Volledig lui sy opdrag: Gaan dan na al die nasies toe en maak die mense my dissipels: doop hulle in die Naam van die Vader en die Seun en die Heilige Gees, en leer hulle om alles te onderhou wat Ek julle beveel het (Matt. 28:19, 20a). Eintlik is hier een hoofbevel met ander wat daaraan ondergeskik is. Hierdie hoofbevel is Maak al die nasies dissipels!
Ons noem die hele opdrag die sendingopdrag en verklaar dit dan só dat ons die evangelie aan al die nasies moet verkondig. Natuurlik kan geen mens ’n dissipel van Jesus word as hy nie die evangelie gehoor het nie. Tog gaan die opdrag om dissipels te maak verder as om die evangelie aan hulle te verkondig. Die vrug daarvan moet wees dat mense dissipels word.
1 Ons wil vir die mense sê: “Kom na ons toe”. In terme van ons belydenis: “Kom voeg jou by ons as die ware kerk.” Hoe anders doen ons dit as wat Jesus sê in ons fokusgedeelte sê: Gaan dan… Eintlik is dit nie, soos wat beide Afrikaanse vertalings klink, ’n opdrag van Jesus nie. Hy aanvaar eenvoudig dat die beweging van ons af na hulle toe gaan; dat ons na hulle toe uitreik.
Wat van kinders? Onthou Jesus het by geleentheid gesê: “Laat die kindertjies na My toe kom en moet hulle nie verhinder nie, want die koninkryk van God is juis vir mense soos hulle (Mark. 10:14). Hy verklaar: Kinders is deel van sy Koninkryk. Die Here God tree ook met die kind van gelowige ouers in ’n verhouding.
En kyk / onthou Ek is met / by julle al die dae tot [ aan ] die voleinding van die wêreld. Christus het die Satan, die sonde, die wêreld en die dood oorwin. Ons wat in die geloof na Hom toe gaan, het aan sy oorwinning deel. Die oorwinning bring seën aan almal en elkeen wat aan Hom behoort. Hy, die Oorwinnaar, sal immers by ons wees.
Al sou Hy nie meer soos voorheen by sy dissipels wees nie, kan hulle en ons wat soos hulle glo, reken op sy nabyheid. Solank die wêreld bestaan, solank is Jesus by ons. Dit is ’n besondere nabyheid. Die Heilige Gees woon en werk in ons (Joh. 14:16 ev.). Hierdie gemeenskap met Christus deur die Heilige Gees is die geheim van ons werk; ons wat aan die Here behoort.